Allingebanen

|}
Allingebanen mellem Rønne og Allinge-Sandvig (1913-53) var en jernbane, der blev anlagt og drevet af Rønne-Allinge Jernbaneselskab (RAJ), som 1. april 1934 indgik i De Bornholmske Jernbaner sammen med Nexøbanen og Gudhjembanen. De var alle smalsporede og blev aldrig omlagt til normalspor.

Historie 
Nexøbanens succes fik blandt andre dens driftsbestyrer, ingeniør Joachim Fagerlund til at foreslå en bane til den nordlige del af øen. Planerne omfattede en linje fra Rønne over Klemensker og Rø og derfra videre langs kysten til Allinge. Allingebanen var med i den store jernbanelov i 1908. Eneretsbevilling blev givet 26. juni 1909. Da man ønskede banen så tæt som muligt på Hammershus, blev den ført helt til Sandvig (stationen hed i en kort periode Hammershus, selvom den lå 2,5 km fra Hammershus borgruin). På fri bane mellem Allinge og Sandvig stationer grenede Allinge Havnebane fra. Den førte ned til Allinge Havns Nordkaj, hvor der var 2 havnespor med omløb. Undervejs var der et sidespor til gasværket.

Driften blev indledt 6. maj 1913 med fire daglige tog i hver retning. Allingebanen blev nedlagt 15. september 1953.

Strækningsdata 
 Åbnet: 6. maj 1913
 Længde: 29,7 km (fra Rønne Nord) + Allinge Havnebane 1,3 km, i alt 31,0 km
 Enkeltsporet
 Sporvidde: 1.000 mm
 Skinnevægt: 19,9 kg/m, skinnelængde 10 m
 Maks. stigning: 13,4 ‰ – dog 27 ‰ på Allinge Havnebane
 Mindste kurveradius: 250 m
 Maks. hastighed: 35 km/t, i 1927 sat op til 45 km/t, i 1950 til 70 km/t
 Nedlagt: 15. september 1953

Standsningssteder 
Km angivet fra Rønne H, som alle tog kørte til/fra:
 Rønne Nord i km 1,5 – tilslutning til Nexøbanen.
 Blykobbe trinbræt i km 4,5 med pavillon.
 Nyker station i km 7,2.
 Mæby trinbræt i km 9,7 med pavillon, der blev restaureret i 1995 og genopført ved idrætspladsen på Nyker Skole, nu Bornholms Frie Idrætsskole.
 Klemensker station i km 12,1.
 Splidsgård trinbræt og sidespor i km 14,3.
 Spellingmose sidespor.
 Helligdommen station i km 19,3 med stikspor og kreaturfold med siderampe. Fra 1914 Rø station. I en periode var der også et Helligdommen trinbræt nord for Rø.
 Humledal trinbræt i km 23,2 med pavillon, stationsbygning opført i 1927-28.
 Tejn station i km 25,0 med kreaturfold og siderampe.
 Sandkås trinbræt i km 27,7 med pavillon.
 Allinge station i km 28,9 med både omløbsspor og læssespor, kreaturfold med siderampe og stikspor til varehuset.
 Korsbjerg i km 30,6 – afgrening til Allinge Havnebane.
 Hammershus station i km 31,2 med et spor 3 til drejeskive på 7 m og tosporet remise med vandkran samt et spor 4 som læssespor til varehuset og kreaturfold med siderampe. I 1914 omdøbt til Sandvig station.

Bevarede stationsbygninger 
Alle bygninger var færdige i efteråret 1912. Stationsbygningerne og de pavilloner, der blev opført ved 4 af banens trinbrætter, var tegnet af den bornholmske arkitekt Ove Funch-Espersen. Humledal Station, der blev opført senere, var dog tegnet af ingeniør Fagerlund. Alle stationsbygningerne og pavillonen fra Mæby er bevaret.

Strækninger hvor banetracéet er bevaret 
17 km af banens tracé er bevaret og tilgængeligt, bl.a. 5½ km på Nordre Jernbanesti mellem Rønne og Nyker og 6 km mellem Klemensker og Rø forbi det snævre "pas" Kleven.

Noter

Eksterne kilder/henvisninger 

 Ann Vibeke Knudsen: DBJ – Historien om Jernbanerne på Bornholm. Bornholms Museum 2007 
 Ludvig Mahler: De Bornholmske Jernbaner 1900-1968 1993 
 Niels Jensen: Danske jernbaner 1847-1972. J.Fr. Clausens Forlag 1972 , s. 170 f.
 Niels Jensen: Jernbaner på Lolland-Falster og Bornholm. Clausens Forlag 1977 
 EVP (Erik V. Pedersen): Rønne-Allinge Jernbane - RAJ – bl.a. med gamle billeder af Humledal Station i en anden stil end de andre og stadig også med trinbrætpavillon.
 Signalposten 1968/6, s. 130-162
 De Bornholmske Jernbaner på sporskiftet.dk

Se også 
 Vandring og cykling på nedlagte jernbaner i Danmark#Rønne-Allinge-Sandvig
 Danske jernbaner

Tidligere jernbaneselskaber i Danmark
Nedlagte jernbanestrækninger i Danmark
Ophørt i 1953
Transport på Bornholm